Hreyfing minnkar líkur á krabbameini og flestir hafa gott af því að hreyfa sig meira og sitja minna . Þó jólasveinarnir séu miklir matarunnendur þá hreyfa þeir sig líka mikið , milli fjalla , sveita og bæja . Hér eru hugmyndir að hreyfingu sem hægt er að gera heima og í heimabyggð , sóttar í smiðju jólasveinanna . Í jólaösinni í desember er hætt við því að dagleg hreyfing verði útundan og erfitt getur reynst að koma henni inn í sjálfa jóladagskrána . Hér koma nokkrar hugmyndir að hreyfingu eða léttum æfingum , sóttar í smiðju jólasveinanna . Létt skokk eða fjallgöngur um jólin eru endurnærandi fyrir líkama og sál . Fyrir þá sem ekki komast út og vilja taka heimaæfingu er hægt að ganga á staðnum , sippa , stunda jóga , taka stofuleikfimi eða bara standa upp og teygja vel úr sér . Á Youtube má finna fjöldan allan af myndböndum með heimaæfingum þannig að það er bara að velja hvað manni líst vel á . Barnafólk getur svo alltaf tekið Kertasníki sér til fyrirmyndar og virkjað smáfólkið í eltingaleik og aðra ærslaleiki . Þá er bara spurning hver þreytist fyrst .